ታሪኽ ህዝቢ፡ ናይ ህዝቢ ድኣ'ምበር ናይ ስርዓትን መንግስትን ዘይምዃኑ ሓተታ ዘድልዮ ዛዕባ ኣይኰነን። ተኪኤ ነዚ ሓቂ'ዚ እዩ ኣመስኪሩ'ዩ ክበሃል ይከኣል። ታሪኹ፡ ማዕረ-ማዕሪኡ ድማ ታሪኽ ናይ'ቶም ንሰውራ ኤርትራ ብሕቡእ-ስርዒታት ትንፋስ ዝመልስሉ ዝነበሩ ሰባት ኣወሃሂዱ ስለ ዘቕረበ። ተኪኤ፡ ኣብ ኤርትራን ኢትዮጵያን ኣብ ዝነበረሉ እዋን፡ ካብ ዝነበሮ ሓላፍነትን ሓለፋታትን ተኣልዩ ከምዚ ዓይነት ኩለንትናውን ሓቀኛን ዛንታ ብምቕራቡ ናእዳ ይግብኦ። ሓደ ሰብ ንምሉእ ታሪኽ ንበይኑ ክዓምም ከም ዘይክእል ብምርዳእ፡ ዘሎካ ተወከፍ ከኣ ስለ ዝዀነ፡ እታ ዓቕሙ ኣቕሪቡ እንሆ። ህይወት ኣብ ትሕቲ እንግሊዝ፡ ሃይለስላሴን ደርግን ከመይ ከም ዝነበረ -- ጠለፋ ናጽነት ኤርትራ፡ ጽ'ጸያ ሃገራውያን (purge)፡ ጃምላዊ ማእሰርቲ፡ ዋሕዚ መንእሰያት ንሜዳ፡ ብሰንኪ ቃልሲ ኣብ ወለ'ዲ ዝወደቑ ኣደራዕ፡ ህዝቢ ከመይ'ሉ ከም ዝተበጀወ፡ መነባብሮ ህዝቢ ከመይ'ሉ ከም ዝተፈናጥሐ ... ወዘተ.
